Михаил Лермонтов
Тръгвам сам в нощта…

Превод от руски: Петър Велчев, 2008

chitanka.info

Тръгвам сам в нощта и в тишината.

Път скалист блести над пропастта.

Чудна нощ. Бог шепне в пустотата

и звезда говори със звезда.

Сводът син тържествено сияе!

Спи земята в лунно зарево…

Но какво сърцето ми терзае?

Чакам ли, скърбя ли? За какво?

Нищо тук не чакам, не милея,

нито пък за младостта скърбя.

За покой, за свобода копнея!

Искал бих най-сетне да заспя!

Ала не в пръстта, при мъртъвците…

Да заспя навеки ми се ще —

но живот да дреме пак в гърдите,

да туптят, да се вълнуват те.

За любов глас нежен да ми пее,

моя слух да гали нощ и ден,

клони свел, все тъй да зеленее

тъмен дъб и да шуми над мен.

1841

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.